
РЕПУБЛИКА СРБИЈА

СЛУЖБА ЗА САРАДЊУ СА МЕДИЈИМА

ПРЕДСЕДНИКА РЕПУБЛИКЕ
С А О П Ш Т Е Њ Е  З А  М Е Д И Ј Е

Председник Републике Србије Александар Вучић честитао је свим припадницима рода авијације 2. август – Дан авијације. У честитки се каже:
„Свим припадницима рода авијације честитам 2. август – Дан авијације. 

Наређењем краља Србије Александра I Обреновића из 1893. године у свакој дивизији образована су ваздухопловна одељења, као прве ваздухопловне јединице у српској војсци. 

Поносни на славну традицију дугу више од једног века, припадници рода авијације и данас настављају пут својих претходника. Захваљујући високом нивоу стручности, професионализма, пожртвованости и континуираном усавршавању, успешно извршавате најсложеније задатке у заштити ваздушног простора, подршци копненим снагама, транспорту људи и средстава, извиђању, као и хуманитарним и спасилачким мисијама. 

У протеклом периоду остварени су значајни резултати кроз повећање налета пилота, реализацију обуке у дневним и ноћним условима на свим типовима летелица, усавршавање младог летачког кадра, као и увођење савремених ваздухоплова и хеликоптера у оперативну употребу. 

Истовремено, учешћем на домаћим и међународним вежбама, сарадњом са партнерским оружаним снагама, као и ангажовањем у бројним војним, цивилним и хуманитарним активностима, још једном сте потврдили висок ниво обучености и спремности.

Нека вам досадашњи постигнути резултати буду подстицај како би род авијације Војске Србије остао препознатљив и важан чинилац међународног система безбедности. 

Уз жељу да и у наредном периоду успешно реализујете постављене задатке на одржавању и унапређењу како оперативних способности ваших јединица и Ратног ваздухопловства и противваздухопловне одбране, тако и Војске Србије у целини, честитам вам празник“, наводи се у честитки председника Вучића. 

Београд, 
1. август 2026. године
………………………………………………………………………………………………………………………

